BCPG เดินหน้าพัฒนาโรงไฟฟ้าทั้งในปท.-ญี่ปุ่น
BCPG เดินหน้าพัฒนาโรงไฟฟ้าพลังงานสะอาดทั้งในประเทศ-ญี่ปุ่นหนุนการเติบโตในปี 60
8 พ.ย. 2559

นายบัณฑิต สะเพียรชัย กรรมการผู้จัดการใหญ่ บริษัท บีซีพีจี จำกัด (มหาชน) หรือ BCPG เปิดเผยว่า การดำเนินงานในไตรมาส  4/59 ต่อเนื่องถึงปี 60 นั้น บริษัทยังเดินหน้าพัฒนาโครงการโรงไฟฟ้าจากพลังงานสะอาดอย่างต่อเนื่อง โดยโครงการในประเทศไทยจะมีโรงไฟฟ้าพลังงานแสงอาทิตย์จากสหกรณ์ กำลังการผลิตไฟฟ้าตามสัญญาจำนวน 12 เมกะวัตต์ ที่คาดว่าจะก่อสร้างแล้วเสร็จได้ทันสิ้นปีนี้และจะรับรู้รายได้ภายในต้นปี 60 และรวมถึงโครงการที่ประเทศญี่ปุ่นที่ทยอยการก่อสร้างตามแผนงานและจะเริ่มรับรู้รายได้เพิ่มขึ้นจะเข้ามาสนับสนุนการเติบโตด้านผลการดำเนินงานของ BCPG ในปี 60 ได้เป็นอย่างดีต่อไป
ส่วนผลการดำเนินงานในช่วง 9 เดือนแรกของปีนี้ (ม.ค.-ก.ย.59) บริษัทฯ มีรายได้จากการขายไฟฟ้า 2,327 ล้านบาท เพิ่มขึ้น 3.1% เมื่อเทียบกับช่วงเดียวกันของปีที่ผ่านมา ที่มีรายได้รวม 2,257 ล้านบาท และมีกำไรสุทธิทั้งสิ้น 1,214 ล้านบาท ซึ่งเป็นผลจากการเติบโตของผลการดำเนินงานจากโครงการโรงไฟฟ้าพลังงานแสงอาทิตย์ที่ประเทศญี่ปุ่นซึ่งได้เข้าไปลงทุนก่อนหน้านี้เป็นตัวผลักดัน
ทั้งนี่ บริษัททยอยรับรู้รายได้จากการจำหน่ายไฟฟ้าเชิงพาณิชย์ตามสัญญา ณ สิ้นเดือนกันยายน 2559 ได้จำหน่ายไฟฟ้าเพิ่มขึ้นเป็น 19.5 เมกะวัตต์ จากจำนวน 5 โครงการ ที่อยู่ในเมืองคาโกชิมะ คุมาโมโตะ มิยาซากิ และล่าสุดที่เมืองอากิตะ ซึ่งเริ่มจำหน่ายไฟฟ้าเชิงพาณิชย์ตามสัญญาได้ในเดือน ก.ค.ที่ผ่านมา ขณะที่โครงการโรงไฟฟ้าพลังงานแสงอาทิตย์ในประเทศไทย ที่มีกำลังการผลิตไฟฟ้าตามสัญญา (COD) จำนวน 118 เมกะวัตต์ สามารถสร้างความมั่นคงด้านรายได้ที่สม่ำเสมอให้แก่ BCPG
สำหรับโครงการที่เมืองอากิตะ ประเทศญี่ปุ่นนั้น กลุ่มบริษัทจำหน่ายไฟฟ้าเชิงพาณิชย์ตามสัญญากับบริษัท โทโฮคุ อิเลค ทริค เพาเวอร์ จำกัด จำนวน 8.8 เมกะวัตต์ ภายใต้สัญญาซื้อขายไฟฟ้าแบบ Feed-in-Tariff (FiT) เป็นระยะเวลา 20 ปี ในราคา 40 เยน/กิโลวัตต์-ชั่วโมง และทำให้กิจการในประเทศญี่ปุ่นมีรายได้เติบโต 144% เมื่อเทียบกับไตรมาสที่ผ่านมา
นอกจากนี้ โครงการโรงไฟฟ้าที่เมืองโอกายาม่า ขนาดกำลังการผลิตตามสัญญา 10.5 เมกะวัตต์ โดยมีสัญญาซื้อขายไฟฟ้าแบบ Feed-in-Tariff (FiT) เป็นระยะเวลา 20 ปี ในราคา 36 เยน/กิโลวัตต์-ชั่วโมง ปัจจุบันอยู่ระหว่างการก่อสร้างและคาดว่าจะก่อสร้างแล้วเสร็จและเริ่มดำเนินการผลิตเชิงพาณิชย์ประมาณไตรมาส 1/60 ซึ่งจะทำให้รายได้ของกลุ่มบริษัทฯ เพิ่มขึ้นอย่างต่อเนื่อง
 